ኢሕአዴግ የውስጥ ተቃውሞን በማኮላሸቱና በማዳከሙ ለራሱ ጥንካሬ አልፈጠረለትም፡፡ ተቃዋሚዎች ተመርረው ወደ ስደት ወይም ወደ ጫካ ቢሄዱ እንደ ተገላገላቸው መቁጠሩም በራሱና በአገር ላይ የባረቀ ሆኗል፡፡ በሕጋዊነት መቀጠል ወይም ወደ ሕገወጥነት መዞር እያለ የጫካን መንገድ በሚያመላክት ፕሮፓጋንዳ ድቆሳ ሲሠራ መቆየቱም ለኢሕአዴግ ‹‹መበስበስ›› እንጂ ጥንካሬ አልሆነውም፡፡ እንዲያውም ከሕገወጡ ይልቅ ሕጋዊውን መንገድ ተመራጭና ቀላል የሚያደርግ የፖለቲካ፣ የሕግና የአሠራር ባህል ላይ ደንቃራ በመሆኑ በሰላምና በሕጋዊ የጨዋታ ሕግ ውስጥ ማደር ያልቻለው የውስጥ ተቃውሞ ከጎረቤት አገር ባለጋራነትና ከውጭ ጠላትነት ጋር እንዲሸራረብ አድርጓል፡፡
